**السلام عليكم ورحمة الله وبركاته**

**بسم الله الرحمن الرحيم**

**الحمد لله رب العالمين**

**والصلاة والسلام على اشرف الانبياء والمرسلين**

**وعلى اله وصحبه اجمعين**

**Yang Berhormat Pehin Orang Kaya Indera Pahlawan Dato Seri Setia Awang Haji Suyoi bin Haji Osman, Menteri Pendidikan**

Yang Mulia Pengiran Dato Paduka Haji Bahrom bin Pengiran Haji Bahar, Timbalan Menteri Pendidikan;

Tuan/Puan Yang Terutama Duta-Duta, Pesuruhjaya-Pesuruhjaya dan Wakil-Wakil dari Kedutaan Luar Negeri;

Yang Mulia Setiausaha-Setiausaha Tetap, Rektor, Naib-Naib Canselor, Ra’es dan Timbalan-Timbalan Setiausaha Tetap;

Yang Mulia Pengarah-Pengarah dan Pegawai-Pegawai Kanan, Kementerian Pendidikan dan Kementerian Hal Ehwal Ugama;

Para Ibubapa, pelajar dan hadirin-hadirat yang dihormati sekalian.

Kaola/Saya amat bersyukur kehadrat Illahi diatas kesempatan yang diberikanNya kepada kita untuk bersama-sama meraikan Majlis Pelancaran ‘Ekspo Pengajian Tinggi 2016’ dipagi yang ceria ini. Selamat datang kaola ucapkan kepada Yang Berhormat Pehin dan semua hadirin hadirat yang dihormati sekalian. Ucapan terima kasih setinggi-tingginya dari pihak abiskaola kepada Yang Berhormat Pehin atas kesudian Yang Berhormat Pehin hadir bagi merasmikan seterusnya melancarkan Ekspo pagi ini. Izinkan kaola menggunakan bahasa biasa.

YB Pehin, dan hadirin-hadirat yang dihormati sekalian,

Kita berada dalam detik waktu yang amat unik dan genting, pelajar-pelajar lepasan O Level dan A level baru sahaja menerima keputusan mereka. Malahan mereka yang juga meraih beberapa kelulusan lainnya juga telah baru menerima sijil-sijil mereka. Pastinya mereka ini mempunyai pelbagai rencana dan cita-cita yang ingin dicapai, dan kebanyakannya mungkin belum pasti kemana dan bagaimana untuk mengecapi impian ini. Dalam pada ini, lahirlah inisiatif kita untuk membantu mereka membuat pertimbangan kemana langkah mereka seterusnya, melalui Ekspo yang akan kita lancarkan sedikit masa lagi.

Ekspo ini pertama kalinya diadakan secara besar-besaran dibawah satu bumbung, dan bermatlamat untuk memberikan pelajar-pelajar atau mereka yang berminat untuk mempertingkatkan dan memperkembangkan ilmu dan kemahiran diri dengan informasi yang terkini dan komprehensif mengenai peluang-peluang pengajian dan latihan-latihan di peringkat pasca menengah dan pengajian tinggi. Kita berharap melalui ekspo ini mereka akan mampu membuat pilihan yang bertepatan, sejajar dengan impian dan harapan mereka.

Seiringnya kita ingin memberikan gambaran mengenai spektrum pendidikan pasca menengah dan pengajian tinggi yang terdapat di Negara ini. Alhamdulillah, kesemua institusi pengajian tinggi Awam dan pendidikan Swasta turut serta dalam ekspo ini. Ianya mempamerkan betapa pentingnya pendidikan dan latihan bagi belia-belia kita serta komitmen semua untuk sama-sama merelisiasikan hasrat wawasan 2035 dalam melahirkan generasi berpendidikan dan berkemahiran tinggi.

Peluang ini juga dibukakan kepada para pelajar luar negara, maka itu Ekspo ini diadakan pada hujung minggu, memberikan kesempatan pelajar-pelajar dan pengunjung dari negara jiran kita. Kita mengucapkan selamat datang dan berharap mereka sedia meneroka peluang-peluang yang terdapat di negara kita Brunei Darussalam.

Akhir kata, sekali lagi kaola ingin mengucapkan ribuan terima kasih kepada Yang Berhormat Pehin yang berkesudian hadir merasmikan dan melancarkan ekspo ini. Ucapan terima kasih jua kepada hadirini-hadirat sekalian atas sokongan padu abiskita. Setinggi-tinggi penghargaan kepada rakan-rakan semua yang telah menyumbangkan fikiran, tenaga dan masa dalam menjayakan acara ini, Allah swt jua yang dapat membalas budi abiskita semua. Terima kasih jua ditujukan kepada penaja-penaja yang memberikan sumbangan mereka.

Sekian.

وبالله توفيق والهدايه والسلام عليكم ورحمة الله وبركاته